**Miikka Petteri Pitkänen** (s. 27. huhtikuuta 1996 Kuopio) on suomalainen jääkiekkoilija, joka pelaa Ruotsin toiseksi korkeimmalla sarjatasolla HockeyAllsvenskan-joukkue Södertälje SK:ssa. Hän on pelipaikaltaan keskushyökkääjä, mutta osaa pelata myös laidassa.

Ura
---

### Seuraura

Pitkänen on Kalevan Pallon kasvatti. Hän voitti kaudella 2010–2011 seuran C-nuorten runkosarjan sisäisen piste- ja syöttöpörssin tehoilla 12+19=31. Kauden 2011–2012 Pitkänen pelasi suurimmaksi osaksi KalPan B-nuorissa, mutta hän vahvisti kauden aikana myös joukkueen C-nuoria, joiden paras maalintekijä Pitkänen oli pudotuspeleissä kuudella osumallaan. Kaudella 2012–2013 hän voitti KalPan B-nuorten sisäisen piste- ja syöttöpörssin tehoilla 13+36=49.

Kaudella 2013–2014 Pitkänen debytoi KalPan SM-liigajoukkueessa. Hän teki liigadebyyttinsä 4. tammikuuta 2014 JYPiä vastaan, kun Joonas Riekkinen joutui sivuun kuumeen vuoksi. Pitkänen merkittiin KalPan nelossentteriksi. Hän avasi maalitilinsä SM-liigassa uransa kolmannessa liigaottelussaan 23. tammikuuta 2014 Porin Ässiä vastaan tehden kaksi maalia, joista jälkimmäinen ratkaisi KalPalle 3–2-voiton. Kaikkiaan Pitkänen pelasi kauden aikana 11 SM-liigaottelua. Pääosa hänen kaudestaan eteni kuitenkin KalPan A-nuorissa. Pitkänen valittiin A-nuorten SM-liigan joulukuun 2013 kuukauden nuoreksi pelaajaksi. Hän vahvisti myös KalPan B-nuoria kevään 2014 pudotuspeleissä, jotka päättyivät SM-pronssiin.

Marraskuussa 2014 Pitkänen teki kaksivuotisen jatkosopimuksen KalPan kanssa. Hän pelasi kauden 2014–2015 aikana joukkueessa kaksi runkosarja- ja yhden Mestarien liigan ottelun. Helmikuussa 2015 KalPa lainasi hänet loppukaudeksi 2014–2015 Mestis-joukkue Kajaanin Hokkiin. Pitkänen voitti kauden päätteeksi Mestis-pronssia. Suurimman osan kaudestaan hän pelasi kuitenkin KalPan A-nuorissa, joiden paras pistemies ja syöttäjä Pitkänen oli tehoilla 19+40=59. Hän sijoittui A-nuorten SM-liigan pistepörssissä kahdeksanneksi. Pitkänen valittiin kauden päätteeksi sarjan toiseen tähdistökentälliseen.

Kaudella 2015–2016 Pitkänen pelasi SM-liigassa 15 runkosarjaottelua tehden yhden syöttöpisteen. Hän pelasi KalPassa myös kolme Mestarien liigan ottelua ja oli joukkueen paras maalintekijä tehtyään kolmessa ottelussa kaksi maalia. Pitkänen voitti CHL:ssä myös KalPan sisäisen tehotilaston lukemalla +2. Hän pelasi kauden aikana myös kaksi ottelua lainalla Mestis-joukkue Rovaniemen Kiekossa lokakuussa 2015. Suurimman osan kaudestaan Pitkänen pelasi kuitenkin KalPan A-nuorissa, joiden paras syöttäjä ja kolmanneksi paras pistemies hän oli tehoilla 5+29=34. Ensimmäisellä kokonaisella SM-liigakaudellaan 2016–2017 Pitkänen teki 60 runkosarjaottelussa tehot 6+9=15 ja 17 playoff-ottelussa tehot 2+1=3. Hän voitti kauden päätteeksi SM-hopeaa.

Pitkänen siirtyi kaudeksi 2017–2018 kaksivuotisella sopimuksella KooKoohon. Hän teki läpimurtonsa SM-liigassa ja oli tehoilla 15+18=33 joukkueen toiseksi paras maalintekijä ja neljänneksi paras pistemies. Pitkänen oli myös KooKoossa kauden loppuun asti pelanneista paras pistemies ja maalintekijä. Kaudella 2018–2019 hän nosti tasoaan jälleen ja oli tehoilla 16+32=48 KooKoon paras syöttäjä ja toiseksi paras pistemies Malte Strömwallin jälkeen. Pitkänen sijoittui koko SM-liigan pistepörssissä kymmenenneksi. Hän oli myös joukkueensa ainoa kauden kaikki 60 runkosarjaottelua pelannut pelaaja.

Kaudeksi 2019–2020 Pitkänen palasi kaksivuotisella sopimuksella kasvattajaseuraansa KalPaan. Hänen sopimuksensa jälkimmäinen vuosi sisältää option ulkomaille siirtymisestä. Pitkäsestä kaavailtiin joukkueen ykkössentteriä ja hän pelasi vahvan alkukauden, mutta 34 jälkimmäisessä ottelussaan Pitkänen teki kuitenkin vain 11 tehopistettä. Hän teki kauden aikana kaikkiaan 55 runkosarjaottelussa tehot 10+17=27. Kauden 2020–2021 Pitkänen aloitti vahvasti ja hän johti syyskauden jälkeen KalPan sisäistä pistepörssiä tehtyään 19 ottelussa tehot 6+11=17, kunnes Pitkänen joutui loukkaantumisen vuoksi sivuun vuoden 2021 vaihteessa. Kuntouduttuaan helmikuussa hänen pistetahtinsa kuitenkin putosi reilusti ja Pitkänen teki loppukaudella 26 ottelussa vain kahdeksan tehopistettä. Huhtikuussa 2021 hän teki KalPan kanssa vuoden mittaisen jatkosopimuksen.

Kaudeksi 2022–2023 Pitkänen siirtyi kaksivuotisella sopimuksella Mikkelin Jukureihin. Hän pelasi alkukaudella kahdeksan ottelua, kunnes leikkaushoitoa vaatinut alaraajavamma piti Pitkäsen sivussa yli kolme kuukautta. Hän palasi kaukaloihin tammikuussa 2023, mutta kuuden ottelun jälkeen Pitkäsen vamma kuitenkin uusiutui ja hänen kautensa jäi vain 14 ottelun mittaiseksi. Alkukaudella 2023–2024 Pitkänen pelasi vain viisi ottelua ilman tehopisteitä, kunnes 27. lokakuuta 2023 hänen sopimuksensa purettiin yhteisymmärryksessä. Jo samana päivänä Pitkäsen uutisoitiin palaavan KalPaan loppukauden kattavalla sopimuksella ja myös pelaavan samana iltana Jukureita vastaan. Hänen kautensa osoittautui kuitenkin pettymykseksi, kun Pitkänen teki KalPassa 24 ottelussa vain viisi tehopistettä. Siirtotakarajalla helmikuussa 2024 hänen sopimuksensa seuran kanssa purettiin, kun Pitkäselle avautui mahdollisuus siirtyä muualle. Samana päivänä hänen vahvistettiin siirtyvän loppukauden kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Södertälje SK:hon.

### Maajoukkeura

Pitkänen oli voittamassa Suomen alle 16-vuotiaiden maajoukkueen mukana nuorten olympiakultaa Innsbruckissa 2012. Yhteensä hän on pelannut 13 nuorten ja 28 poikien maaottelua.

Pelityyli
---------

Pitkästä KalPan A-nuorissa valmentanut Sami Kapanen kuvaili häntä keväällä 2016 tekniseksi, taitavaksi ja sulavaksi tekemisissään. Kapasen mukaan Pitkänen omaa myös loistavat vaistot hyökkäyspelaamiseen.

Muuta
-----

Pitkänen on saanut lempinimensä *Toivalan Datsjuk* KalPan markkinointiosastolta, kun Teemu Selänne vertasi häntä 12-vuotiaana kiekkoleirillään Pavel Datsjukiin Pitkäsen suorittaessa rangaistuslaukausta.

Pitkänen on kertonut olevansa absolutisti, eikä hän ole omien sanojensa mukaan koskaan maistanut alkoholia. Pitkänen seurustelee ruotsalaisen jalkapalloilija Maja Göthbergin kanssa, joka pelaa puolustajana Kansallista liigaa Kuopion Palloseurassa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2012–2013 | KalPa | A-SM | 10 | 0 | 2 | 2 | 2 | – | – | – | – | – |
| 2013–2014 | KalPa | A-SM | 43 | 20 | 18 | 38 | 12 | – | – | – | – | – |
|  | KalPa | SM-liiga | 11 | 2 | 0 | 2 | 2 | – | – | – | – | – |
| 2014–2015 | KalPa | A-SM | 42 | 19 | 40 | 59 | 39 | – | – | – | – | – | Kakkostähdistö |
|  | KalPa | SM-liiga | 2 | 0 | 0 | 0 | 0 | – | – | – | – | – |
|  | Hokki | Mestis | 7 | 0 | 3 | 3 | 6 | 10 | 1 | 1 | 2 | 2 |
| 2015–2016 | KalPa | A-SM | 37 | 7 | 32 | 39 | 14 | 9 | 0 | 2 | 2 | 0 |
|  | KalPa | SM-liiga | 15 | 0 | 1 | 1 | 0 | – | – | – | – | – |
|  | RoKi | Mestis | 2 | 1 | 0 | 1 | 2 | – | – | – | – | – |
| 2016–2017 | KalPa | SM-liiga | 60 | 6 | 9 | 15 | 14 | 17 | 2 | 1 | 3 | 2 |
| 2017–2018 | KooKoo | A-SM | – | – | – | – | – | 1 | 0 | 0 | 0 | 0 |
|  | KooKoo | SM-liiga | 58 | 15 | 18 | 33 | 26 | – | – | – | – | – |
| 2018–2019 | KooKoo | SM-liiga | 60 | 16 | 32 | 48 | 48 | – | – | – | – | – |
| 2019–2020 | KalPa | SM-liiga | 55 | 10 | 17 | 27 | 57 | – | – | – | – | – |
| 2020–2021 | KalPa | SM-liiga | 41 | 9 | 14 | 23 | 10 | 4 | 0 | 2 | 2 | 2 |
| 2021–2022 | KalPa | SM-liiga | 47 | 12 | 18 | 30 | 32 | – | – | – | – | – |
| 2022–2023 | Jukurit | SM-liiga | 14 | 0 | 2 | 2 | 6 | – | – | – | – | – |
| 2023–2024 | Jukurit | SM-liiga | 5 | 0 | 0 | 0 | 2 | – | – | – | – | – |
|  | KalPa | SM-liiga | 24 | 2 | 3 | 5 | 4 | – | – | – | – | – |
|  | Södertälje SK | Allsvenskan |  |  |  |  |  |  |  |  |  |  |
| 12 kautta | yhteensä | SM-liiga | 392 | 72 | 114 | 186 | 201 | 21 | 2 | 3 | 5 | 4 |
| 2 kautta | yhteensä | Mestis | 9 | 1 | 3 | 4 | 8 | 10 | 1 | 1 | 2 | 2 |

Lähteet
-------

* Miikka Pitkänen The Internet Hockey Databasessa (englanniksi)
* Miikka Pitkänen Eurohockey-sivustolla (englanniksi)
* Miikka Pitkänen *Elite Prospects*. Everysport Media Group AB.  (englanniksi)

### Viitteet

1. ↑  Forsström, Salttu: KalPan NCAA-hankinta rouhii kovassa roolissa *liiga.fi*.  22.12.2020. Jääkiekon SM-liiga Oy. Viitattu 6.1.2021.
2. 1 2  Tervetuloa takaisin Savon sydämeen Miikka Pitkänen! *kalpa.fi*.  9.4.2019. KalPa Hockey Oy. Viitattu 10.4.2019.
3. 1 2 3  Huttunen, Sasha: Tyttöystävän sanat yllättivät SM-liigan 25-vuotiaan tähden täydellisesti – "Molemmille tuli shokkina" *is.fi*.  24.1.2022. Sanoma Media Finland Oy. Viitattu 20.4.2022.
4. ↑  Urheilukoulun talvilajien saapumiserä III/17 valittu *maavoimat.fi*.  14.3.2017. Puolustusvoimat. Viitattu 28.7.2017.
5. 1 2 3 4 5 6 7 8  Miikka Pitkänen *Elite Prospects*. Everysport Media Group AB.  (englanniksi)
6. 1 2  Tervetuloa takaisin KalPaan ja Kuopioon, Miikka Pitkänen! *kalpa.fi*.  27.10.2023. KalPa Hockey Oy. Viitattu 27.10.2023.
7. ↑  Elite Prospects - KalPa U16 *eliteprospects.com*. Everysport Media Group AB. Viitattu 25.3.2019. (englanniksi)
8. ↑  Elite Prospects - KalPa U16 *eliteprospects.com*. Everysport Media Group AB. Viitattu 25.3.2019. (englanniksi)
9. ↑  Elite Prospects - KalPa U18 *eliteprospects.com*. Everysport Media Group AB. Viitattu 25.3.2019. (englanniksi)
10. ↑  Salmela, Kari: Kuopiossa erikoisia maaleja - JYP kiri KalPan ohi *yle.fi*.  4.1.2014. Kuopio:  Yleisradio Oy. Viitattu 6.1.2021.
11. ↑  Kokoonpano - Liiga *liiga.fi*.  23.1.2014. Jääkiekon SM-liiga Oy. Viitattu 23.1.2014.
12. ↑  Laine, Hannu: Nuorten SM: Joulukuun nuori pelaaja Kuopiosta *leijonat.fi*.  2.1.2014. Suomen Jääkiekkoliitto – Finlands Ishockeyförbund ry. Viitattu 6.1.2021.
13. ↑  KalPa jatkoi lupaustensa sopimuksia *Jatkoaika.com*.  7.11.2014. Jatkoaika r.y. Viitattu 7.11.2014.
14. ↑  Hokille taas laina-apu Kuopiosta *Jatkoaika.com*.  12.2.2015. Jatkoaika r.y. Viitattu 18.2.2015.
15. ↑  Elite Prospects - U20 SM-liiga Stats 2014-2015 *eliteprospects.com*. Everysport Media Group AB. Viitattu 25.3.2019. (englanniksi)
16. ↑  Mennander, Pasi: Nuorten SM-liigan kauden 2014-15 palkitut pelaajat ja tähtikentät *leijonat.fi*.  9.3.2015. Suomen Jääkiekkoliitto – Finlands Ishockeyförbund ry. Viitattu 24.10.2015.
17. ↑  Elite Prospects - KalPa *eliteprospects.com*. Everysport Media Group AB. Viitattu 25.3.2019. (englanniksi)
18. ↑  RoKin kokoonpanossa muutoksia - Pitkänen uutena Napapiirille *Jatkoaika.com*.  8.10.2015. Jatkoaika r.y. Viitattu 16.3.2016.
19. ↑  Eetu Pöysti KHL:stä KooKoon paitaan - "Mies on täynnä nälkää ja näyttöhaluja" *Jatkoaika.com*.  12.5.2017. Jatkoaika r.y. Viitattu 12.5.2017.
20. ↑  Elite Prospects - KooKoo *eliteprospects.com*. Everysport Media Group AB. Viitattu 25.3.2019. (englanniksi)
21. ↑  Elite Prospects - Liiga Stats 2018-2019 *eliteprospects.com*. Everysport Media Group AB. Viitattu 25.3.2019. (englanniksi)
22. ↑  Elite Prospects - KooKoo *eliteprospects.com*. Everysport Media Group AB. Viitattu 25.3.2019. (englanniksi)
23. ↑  Koljonen, Juha: Pelaaja-arviot 2019–20: KalPan kaudessa alisuorittamista, yllättäviä onnistujia ja nuoriso-osaston esiinmarssia *Jatkoaika.com*.  6.4.2020. Jatkoaika r.y. Viitattu 6.4.2020.
24. ↑  Seppä, Lassi: KalPalle paha takaisku − kultakypärä Miikka Pitkänen useita viikkoja sivussa *Jatkoaika.com*.  8.1.2021. Jatkoaika r.y. Viitattu 5.6.2021.
25. ↑  Koljonen, Juha: KalPan pelaaja-arviot 2020-2021: Yksi kymppi, monta kiitettävää *Jatkoaika.com*.  18.5.2021. Jatkoaika r.y. Viitattu 5.6.2021.
26. ↑  Seppä, Lassi: KalPa solmi jatkosopimukset kolmen hyökkääjän ja kahden puolustajan kanssa *Jatkoaika.com*.  29.4.2021. Jatkoaika r.y. Viitattu 5.6.2021.
27. ↑  Miikka Pitkänen suuntaa Kuopiosta naapurimaakuntaan − "Haluan päästä takaisin samalle tasolle kuin mitä olin KooKoon vuosina" *Jatkoaika.com*.  28.4.2022. Jatkoaika r.y. Viitattu 28.4.2022.
28. ↑  Knaappila, Hanna: Jukureilta ensi viikolla kuusi pelaajaa maajoukkueiden mukana – Miikka Pitkäsen kausi ohi *lansi-savo.fi*.  3.2.2023. Kaakon Viestintä Oy. Viitattu 28.4.2022.
29. ↑  Jukurit ja Miikka Pitkänen jatkavat eri teille − hyökkääjä palaa tuttuun nuttuun *Jatkoaika.com*.  27.10.2023. Jatkoaika r.y. Viitattu 27.10.2023.
30. ↑  Suvinen, Teemu: SM-liigan siirtorajalla tapahtuu – nimimiehet ulos *is.fi*.  15.2.2024. Sanoma Media Finland Oy. Viitattu 16.2.2024.
31. ↑  Lumijärvi, Kasperi: KalPa hankki yhdysvaltalaishyökkääjä Logan Hutskon MoDosta – Miikka Pitkäsen sopimus purettu *Jatkoaika.com*.  15.2.2024. Jatkoaika r.y. Viitattu 16.2.2024.
32. ↑  Pekkarinen, Susanna: KalPa-​tähden uusi osoite selvillä *savonsanomat.fi*.  16.2.2024. Savon Media Oy. Viitattu 16.2.2024.
33. ↑  Koistinen, Wesa: Sami Kapaselta löytyi napakat arviot sankareista *savonsanomat.fi*.  31.3.2016. Savon Media Oy. Viitattu 3.5.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Miikka Pitkänen**.